
PCYDDS: Cyflwyniad
Sefydlwyd Prifysgol Cymru Y Drindod Dewi Sant (PCYDDS) ar 18fed Tachwedd 2010, trwy uno Prifysgol Cymru Llambed a Choleg Prifysgol Y Drindod Caerfyrddin, gan weithredu o dan Siarter Frenhinol 1828 Llambed. Ar 1af Awst 2013, ymunodd Prifysgol Fetropolitan Abertawe â PCYDDS.
Mae’r brifysgol yn meddu ar y Siarter Frenhinol hynaf yng Nghymru a Lloegr, ar ôl Rhydychen a Chaergrawnt. Yn 2011, daeth Ei Uchelder Brenhinol Tywysog Cymru yn Noddwr Brenhinol y Brifysgol. 
Mae PCYDDS yn darparu sbectrwm addysgol cynhwysfawr o lefel mynediad i ymchwil ôl-raddedig, gan feithrin manteision i ddysgwyr, cyflogwyr, diwydiannau, a chymunedau.
Mae gan PCYDDS dri phrif gampws yn Ne Orllewin Cymru; Caerfyrddin, Llambed ac Abertawe yn ogystal â champysau yn Birmingham a Llundain a chanolfannau dysgu yng Nghaerfyrddin.
Ein myfyrwyr
Mae gan PCYDDS fwy na 15,000 o fyfyrwyr. Mae llawer yn fyfyrwyr aeddfed, yn rhai sy’n dod o gefndiroedd anhraddodiadol, ac efallai nad Saesneg yw eu hiaith gyntaf. 
Mae ein myfyrwyr yn astudio ystod eang o bynciau, o Fusnes i Beirianneg Chwaraeon Moduro, ac o Wareiddiadau Hynafol i Iechyd Digidol.
Ein gweledigaeth
Mae gweledigaeth PCYDDS yn bellgyrhaeddol: ein gweledigaeth yw bod yn Brifysgol i Gymru, gydag ymrwymiad i lesiant a threftadaeth y genedl yn ganolog i bopeth a wnawn. 
Wrth wraidd ein gweledigaeth y mae hyrwyddo ac ymgorffori system addysg sector deuol sy’n addysgu dysgwyr o bob oed a chefndir, ac yn symbylu datblygiad economaidd yn ein rhanbarth ni, ledled Cymru a thu hwnt.
Ein staff
Mae PCYDDS yn cyflogi yn agos i 1,500 o staff, ac mae hanner rhain yn academyddion. Mae mwyafrif y staff yn barhaol. Mae dros hanner y staff yn cael eu cyflogi’n llawn amser. 
Yn un o weithwyr PCYDDS, rydych yn rhan o gymuned o ymarferwyr proffesiynol ymroddedig o amrywiaeth o gefndiroedd a tharddleoedd.


Pwy yw pwy
Mae’r adran hon yn rhoi trosolwg o wasanaethau proffesiynol y brifysgol ac o’r pedair athrofa.
Y gwasanaethau proffesiynol 
· Cymorth academaidd: Mae’r Swyddfa Academaidd yn darparu cymorth i fyfyrwyr a staff gyda materion academaidd, fel rheoliadau, achosion myfyrwyr, dilysu a chynllunio rhaglenni, arolygon a dysgu ac addysgu.
· Gwasanaethau myfyrwyr: Mae’r Adran Gwasanaethau Myfyrwyr yn cynnig ystod o wasanaethau i helpu myfyrwyr i lwyddo, gan gynnwys cymorth ariannol, cymorth gyrfaoedd, a chymorth iechyd a llesiant.
· Cymorth TG: Mae’r adran TG yn darparu cymorth i fyfyrwyr a staff gyda materion cysylltiedig â TG, fel problemau gyda chyfrifiaduron a meddalwedd.
· Llyfrgell ac Adnoddau Dysgu: Mae’r Llyfrgell yn darparu mynediad i ystod eang o adnoddau, gan gynnwys llyfrau, cyfnodolion a chronfeydd data electronig. Mae’r tîm adnoddau dysgu yn cynnig ystod o wasanaethau i helpu myfyrwyr gyda’u hastudiaethau, fel gweithdai, tiwtorialau ac adnoddau ar-lein.
· Marchnata a chyfathrebu: Mae’r tîm Marchnata a Chyfathrebu yn gyfrifol am hyrwyddo’r brifysgol i ddarpar fyfyrwyr a phartneriaid. Maent hefyd yn cynhyrchu ystod o ddeunyddiau, fel llyfrynnau, gwefannau, a chynnwys cyfryngau cymdeithasol.
· Rheolaeth ystadau a chyfleusterau: Mae’r tîm Ystadau a Chyfleusterau yn gyfrifol am gynnal a chadw adeiladau a thir y brifysgol. Maent hefyd yn darparu cymorth i fyfyrwyr a staff gyda llety a materion eraill sy’n gysylltiedig â chyfleusterau.
Desgiau cymorth
Mae’r Brifysgol yn cynnig dwy ddesg gymorth: Desg Wasanaeth TG a Desg Wasanaeth Ystadau, lle gallwch gyflwyno eich ceisiadau am gymorth.
· Desg Gymorth TG
· Desg Wasanaeth Ystadau
Strwythur Athrofeydd 
Mae pedair Athrofa yn PCYDDS; gyda phob un yn cynnwys disgyblaethau ac academïau.
· Athrofa Addysg a’r Dyniaethau
· Yr Athrofa: Canolfan Addysg (Addysg Athrawon) 
· Yr Athrofa: Canolfan Addysg (Dysgu Proffesiynol ac Arweinyddiaeth) 
· Disgyblaeth Academaidd: Plentyndod, Ieuenctid ac Addysg   
· Disgyblaeth Academaidd: Seicoleg a Chwnsela   
· Disgyblaeth Academaidd: Y Dyniaethau a’r Gwyddorau Cymdeithasol 
· Rhagoriaith – Canolfan Gwasanaethau Cymraeg 
· Sefydliad y Ddynoliaeth Fyd-eang dros Heddwch
· Yr Athrofa Dysgu Canol Dinas
· Campws Llundain 
· Campws Birmingham 
· Yr Athrofa Rheolaeth ac Iechyd
· Disgyblaeth Academaidd: Busnes (yn cynnwys Academi Cymru ar gyfer Arfer Proffesiynol ac Ymchwil Cymhwysol) 
· Disgyblaeth Academaidd: Chwaraeon a Byw’n Iach 
· Disgyblaeth Academaidd: Ysgol y Gyfraith Abertawe
· Disgyblaeth Academaidd: Iechyd Digidol a Gofal 
· Disgyblaeth Academaidd: Lletygarwch a Rheolaeth Twristiaeth 
· Academi Ymchwil Cymhwysol: Academi Iechyd a Llythrennedd Corfforol Cymru 
· Partneriaethau Academaidd IMH
· Athrofa Gwyddoniaeth a Chelf Cymru
· Disgyblaeth Academaidd: Cyfrifiadura Cymhwysol
· Disgyblaeth Academaidd: Peirianneg, Gweithgynhyrchu a Modurol 
· Disgyblaeth Academaidd: Diwydiannau Dylunio a Pherfformio
· Disgyblaeth Academaidd: Celf a Chyfryngau   
· Disgyblaeth Academaidd: Pensaernïaeth, Adeiladu a’r Amgylchedd 
· Academi Sgiliau Gweithgynhyrchu Uwch
· Athrofa Ryngwladol er Datblygiad Entrepreneuraidd Creadigol
· Academi Sinoleg. Mae PCYDDS hefyd yn cynnwys yr Academi Sinoleg.
Eich athrofa a disgyblaeth 
Gallwch ddod o hyd i ragor o wybodaeth am bob athrofa, disgyblaeth ac academi yn y ddolen a ganlyn: Ein Hathrofeydd
Ymgynghorwch â’r dogfennau ategol a ddarparwyd gan eich Rheolwr Llinell ochr yn ochr â’r ddolen i’r hyfforddiant hwn ar gyfer gwybodaeth sy’n benodol i’ch athrofa a disgyblaeth.
Pwy all eich helpu?
Dyma gyfeiriadur o enwau y dylech gysylltu â nhw gyda’r problemau mwyaf cyffredin y gallech eu hwynebu. Ar y Fewnrwyd Staff, cewch ragor o wybodaeth am y cymorth sydd ar gael.

Rheoliadau a pholisïau
Mae holl Reoliadau a Pholisïau Academaidd PCYDDS ar gael ar wefan PCYDDS.
Yn y Llawlyfr Ansawdd Academaidd (LlAA), cewch y rheoliadau a pholisïau perthnasol. Mae’r Llawlyfr ar gael yn y ddolen isod. Gallwch ddefnyddio nod tudalen er mwyn ei wneud yn haws ei gyrchu.
Llawlyfr Ansawdd Academaidd
I chi, y penodau mwyaf perthnasol yw: 
· Pennod 7: Asesu Rhaglenni a Addysgir 
· Pennod 12: Polisïau Myfyrwyr
Mae ffurflenni ynglŷn â rheoliadau hefyd ar gael o dan Bolisïau, Atodiadau a Ffurflenni Cysylltiedig.
Pwysig!
· Fel arfer caiff newidiadau i reoliadau eu cyhoeddi bob mis Medi.   
· Defnyddiwch y ffurflenni a’r polisïau sydd ar y wefan, yn hytrach na fersiynau rydych wedi’u cadw. Gall ffurflenni a pholisïau gael eu newid unrhyw bryd yn ystod y flwyddyn academaidd. 
· Gwiriwch eich e-byst yn rheolaidd a sicrhewch eich bod yn darllen y Bwletin Staff. 


Tu mewn a thu allan i’r dosbarth
Yn yr adran hon, cewch wybodaeth am elfennau a disgwyliadau sylfaenol yn ôl polisïau PCYDDS.
Hygyrchedd
Dylai bod yr holl ddeunyddiau a roddir i fyfyrwyr yn hygyrch yn unol â Rheoliadau Hygyrchedd Cyrff Sector Cyhoeddus (Gwefannau a Chymwysiadau Symudol) (Rhif 2) 2018. 
Am ganllaw cyflym, defnyddiwch Atodiad 1.
Siaradwch gyda’ch rheolwr rhaglen ynglŷn â’r mathau o ddeunyddiau y dylech eu darparu ar gyfer myfyrwyr penodol, yn ôl eu datganiad(au) o fesurau cydadferol. 
Yn y dosbarth
Disgwylir i chi ddechrau a gorffen pob sesiwn yn brydlon ac yn o fewn yr amser a nodir ar yr amserlen. 
Disgwylir i chi orffen sesiynau tua 10 munud cyn diwedd y sesiwn er mwyn hwyluso symud yn drefnus rhwng sesiynau. 
Mae seiniannau’n bwysig, yn arbennig yn ystod sesiynau sy’n fwy nag awr.  
Recordio darlithoedd
Ceir Polisi Recordio Darlithoedd PCYDDS ar dudalen we’r Llawlyfr Ansawdd Academaidd.
Mae’r canlynol yn ganllaw cyflym i’r polisi. 
· Polisi recordio darlithoedd: Cyfoethogi profiad myfyrwyr
· Nod y polisi yw gwella profiad myfyrwyr gyda recordiadau darlithoedd er mwyn dysgu ac adolygu. 
· Gall myfyrwyr ailedrych ar ddarlithoedd o fodylau eu rhaglen.
· Gall darlithwyr ailddefnyddio recordiadau ar gyfer adnoddau addysgol neu ddatblygiad personol.
· Mae defnyddiau eraill yn galw am ganiatâd cyfranogion.
· Mae’r polisi’n cwmpasu darlithoedd wyneb yn wyneb ac ar-lein, seminarau, tiwtorialau, darlithoedd cyhoeddus, a darlithoedd a recordiwyd ymlaen llaw ar gyfer ystafelloedd dosbarth gwrthdro neu ddysgu ar-lein.
· Gall heriau cydsyniad godi mewn fformatau addysgu rhyngweithiol. Cofiwch oedi'r recordiad.
· Canllawiau ac awdurdodiad recordio
· Recordiadau a wnaed trwy systemau awtomatig, nad ydynt i fod i fodloni safonau proffesiynol. 
· Microsoft Teams a Panopto a awdurdodwyd i recordio darlith.
· Trwyddedau personol ar gyfer gwasanaethau na chaniateir.
· Recordiadau o ddarlithoedd a fwriadwyd i hwyluso dysgu trwy eu hadolygu, nid cymryd lle presenoldeb.
· Defnyddiau a ganiateir: darparu recordiadau i fyfyrwyr a staff, astudio personol myfyrwyr, cyhoeddi fel adnoddau addysgol agored, defnyddio ar gyfer adolygiadau o berfformiad neu ymchwiliadau, parhad busnes.
· Gweithredu recordio darlithoedd
· Nod y brifysgol yw darparu recordiad o bob darlith fel bod myfyrwyr yn cael profiad cyson.
· Darlithwyr sy’n gyfrifol am recordio gan ddefnyddio gwasanaeth a ddarparwyd. 
· Sefyllfaoedd sy'n atal neu’n tueddu annog yn erbyn recordio: dulliau addysgu anaddas fel trafodaethau grŵp bach, pryderon cyfreithiol/moesegol/preifatrwydd, rhesymau personol, diffyg argaeledd gwasanaeth.
· Darlithwyr yn penderfynu p’un a ddylid recordio neu beidio, gan ystyried opsiynau amgen fel oedi neu ddiffodd y fideo.
· Yn ddelfrydol, caiff recordiadau eu rhyddhau o fewn 2 ddiwrnod ar ôl eu recordio, gyda hyblygrwydd ar gyfer gohirio.
· Bydd myfyrwyr yn cyrchu recordiadau trwy Rhith-amgylchedd dysgu Moodle neu Microsoft Teams.
Hanfodion Moodle
Rhaid i’r holl ddeunydd astudio fod ar gael i fyfyrwyr trwy’r rhith-amgylchedd dysgu (RhAD), Moodle. Ni chaniateir defnyddio platfformau eraill. 
Mewn rhai disgyblaethau bydd y Rheolwr Rhaglen yn rhoi mynediad i chi i fodwl llawn. Bydd angen i chi drafod manylion penodol gyda nhw.
Cyrchu Moodle
Gallwch gyrchu Moodle yn y ddolen a ganlyn: Moodle PCYDDS. Pan fyddwch yn cyrchu Moodle, os na fydd gennych fynediad i’r modylau perthnasol, bydd angen i chi ofyn am fynediad i’r modylau hyn. Gallwch wneud hynny trwy ddefnyddio Desg Wasanaeth TG.
Elfennau hanfodol lleoedd Moodle
Mae gan bob modwl ei le ei hun ar Moodle. Yn y lle hwn, bydd angen i chi nodi o leiaf y canlynol:
1. Eich manylion cyswllt, pryd a sut y gall myfyrwyr gysylltu â chi.
2. Disgrifiad o’r modwl.
3. Unrhyw ddogfen wybodaeth modwl a fyddai’n cael ei ddefnyddio gan y ddisgyblaeth a/neu athrofa (bydd Rheolwr y Rhaglen yn rhoi gwybodaeth bellach i chi).
4. Yr holl wybodaeth sy’n berthnasol i’r modwl (gan gynnwys holl ffurflenni GA36 y modwl), gan gynnwys dyddiadau cyflwyno.
5. Dolenni cyflwyno ar gyfer pob asesiad, yn ogystal â chysylltiadau DRAFFT (ceir canllaw yn Atodiad 2).
6. Holl recordiadau darlithoedd.
7. Yr holl ddeunydd dosbarth, gan gynnwys taflenni, sleidiau PowerPoint, deunydd darllen hanfodol a/neu ofynnol.
8. Dolen i Restr Ddarllen Ar-lein y modwl.
Sicrhewch fod y lle Moodle yn dilyn y Canllawiau Hygyrchedd, a’ch bod yn darparu cyfarwyddiadau clir i fyfyrwyr o ran beth hoffech chi iddynt ei wneud ar gyfer pob dosbarth, ac adnodd/gwybodaeth.
Dyletswydd Diogelu a PREVENT 
Ceir copi o bolisi Diogelu a PREVENT PCYDDS ar ’dudalen gwe'r Llawlyfr Ansawdd Academaidd.
Diogelu
Golyga diogelu plant ac oedolion mewn perygl:
· Eu hamddiffyn rhag cael eu cam-drin a’u hesgeuluso
· Gwneud yn siŵr nad yw eu hiechyd a’u datblygiad yn cael eu handwyo mewn unrhyw ffordd.
· Gwneud yn siŵr eu bod yn gallu tyfu fyny yn saff a manteisio’n llawn ar y cyfleoedd a gynigir gan fywyd. 
Gall unrhyw un yn ein cymuned fod mewn perygl o gael eu cam-drin neu eu hesgeuluso sy’n golygu bod diogelu’n gyfrifoldeb a rennir gan bawb. Mae gan bawb ran i’w chwarae wrth gadw ei gilydd yn saff. 
Fel aelod o gymuned y Brifysgol, eich cyfrifoldeb chi yw cadw golwg am arwyddion o gam-drin ac esgeulustra ac i rannu unrhyw bryderon sydd gennych gyda’r Brifysgol fel y gallwn ddilyn y mater a chynnig cymorth. 
PREVENT
O dan Ddeddf Gwrthderfysgaeth a Diogelwch 2015 mae gan bob prifysgol ddyletswydd statudol i sicrhau ‘sylw priodol i atal pobl rhag cael eu denu at derfysgaeth’.  
Mae tri phrif amcan gan ddyletswydd Prevent: 
· Ymateb i her ideolegol terfysgaeth a’r bygythiad a wynebwn gan y rhai sy’n ei hyrwyddo. 
· Atal pobl rhag cael eu denu at derfysgaeth a rhoi cyngor a chefnogaeth iddynt. 
· Gweithio gyda chyrff y sector a sefydliadau allanol perthnasol lle bo risg radicaleiddio. 
Gallwch ffeindio rhagor o wybodaeth am Ymrwymiad y Brifysgol i Ddiogelu a PREVENT a sut i godi pryder trwy ddilyn y ddolen isod.
Poeni am fyfyriwr?
Mae Gwasanaethau Myfyrwyr PCYDDS yn cynnig amrywiaeth o wahanol fecanweithiau cymorth i fyfyrwyr, gan gynnwys cymorth dysgu, cwnsela a chymorth llesiant cyffredinol. Mae gan fyfyrwyr PCYDDS fynediad i nifer o offer sy’n gysylltiedig â chymorth llesiant.
Os ydych chi’n poeni am fyfyrwyr o ran eu llesiant neu iechyd, gallwch roi gwybod am eich pryderon i’r brifysgol drwy ddefnyddio’r ffurflen Achos Pryder. Mae defnyddio’r ffurflen hon yn briodol os oes gennych bryderon brys am ymddygiad, diogelwch neu sefyllfa gyffredinol myfyriwr. Dylid hefyd ei ddefnyddio i adrodd ar bryderon am y ffordd y gall eu hymddygiad fod yn effeithio ar eraill. Mae hyn yn cynnwys unrhyw bryderon o ran diogelu lle bod myfyrwyr mewn risg posibl o gael ei gam-drin, esgeuluso, neu ecsploetiaeth.
Canslo a gohirio dosbarth 
Mae polisi Canslo, gohirio ac aildrefnu dosbarth PCYDDS ar dudalen gwe’r Llawlyfr Ansawdd Academaidd.
· Crynodeb o bolisi canslo, gohirio ac aildrefnu dosbarth
· Mae’r brifysgol yn pwysleisio amser cyswllt addysgu. 
· Gwneir ymdrechion i sicrhau bod dosbarthiadau’n digwydd yn y slotiau amser a ddyrannwyd iddynt.
· Os na ellir cynnal dosbarth fel y trefnwyd, gellir ei symud ar-lein, ei ohirio neu ei aildrefnu.
· Dylid osgoi canslo dosbarth yn gyfan gwbl.
· Gall sesiwn lanw arwain at ddosbarthiadau sy’n cyfuno fformat neu’n defnyddio rhai gwahanol.
· Rhaid rhoi gwybod i fyfyrwyr am newidiadau’n brydlon.
· Dylid rhoi gwybod am ddosbarthiadau sy’n cael eu canslo ar y dydd mewn e-bost, RhAD, SMS ac efallai nodyn ar y drws.
· Fel arfer caiff dosbarthiadau sy’n cael eu canslo eu haildrefnu, dylid anfon y manylion at fyfyrwyr mewn e-bost a RhAD. 
·  Os nad yw’n bosibl aildrefnu, rhaid darparu’r deunydd dysgu er mwyn atal anfantais. 
· Rhaid rhoi gwybod am newidiadau i’r amserlen (aildrefnu, addasu dull darlithio) un diwrnod ymlaen llaw mewn e-bost a RhAD.
· Os bydd argyfwng yn effeithio ar leoliad: defnyddir gweithdrefnau cyfathrebu brys, a amlinellir yn y Polisi Cyfathrebu gyda Myfyrwyr.
· Dylid rhoi gwybod am newidiadau mawr i’r amserlen am resymau fel salwch mewn ysgrifen gan staff y brifysgol.
· Rhaid i staff roi gwybod i reolwr llinell ac unigolyn cyswllt yr Athrofa os ydynt am fod yn absennol o ddosbarth.
· Anogir athrofeydd a darlithwyr i newid amserlenni cyn lleied â phosibl.
Pwysig!
Os nad ydych yn gallu addysgu dosbarth, siaradwch gyda’r unigolyn cyswllt dynodedig ar unwaith. Byddant yn gallu penderfynu a ddylid canslo’r sesiwn, ei gohirio neu ddarparu rhywun arall ar ei chyfer.
Cewch enw’r unigolyn cyswllt dynodedig yn y wybodaeth atodol a roddwyd i chi gan eich rheolwr llinell.
Rhestrau darllen 
Mae Polisi Rhestr Adnoddau Ar-lein PCYDDS a’r canllaw crynhoi ar restrau darllen yma: Polisi Rhestr Adnoddau Ar-lein. 
Os oes rhestr ddarllen ar gael yn barod ar gyfer y modwl, yna dilynwch honno. Os oes angen i chi wneud newidiadau, ymgynghorwch â’r Rheolwr Rhaglen ynglŷn â chaffael adnoddau. Cofiwch fod archebu adnoddau newydd yn broses hir.
Presenoldeb ac ymgysylltu
Cewch Bolisi Ymgysylltu Myfyrwyr PCYDDS ar dudalen we’r Llawlyfr Ansawdd Academaidd. 
Prif nod agwedd PCYDDS at ymgysylltu â myfyrwyr yw cefnogi myfyrwyr i fod yn ddysgwyr annibynnol hunan-gymhellol. Mae cefnogi myfyrwyr i gyflawni llwyddiant academaidd yn flaenoriaeth allweddol ar gyfer y Brifysgol ac mae’n rhan annatod o werthoedd y Brifysgol. 
Mae gofynion polisi Ymgysylltu PCYDDS yn berthnasol i’r holl fyfyrwyr, ar bob lefel astudio, sydd wedi cofrestru’n uniongyrchol ym Mhrifysgol Cymru Y Drindod Dewi Sant.
Mae myfyrwyr yn bartneriaid gweithredol yn eu haddysg. Disgwylir iddynt ymgysylltu â’r ystod lawn o weithgareddau academaidd a disgwylir iddynt fynychu ac ymgysylltu â digwyddiadau addysgu a amserlennir a gweithgareddau eraill a amserlennir yn amodol ar unrhyw addasiadau rhesymol. 
Fel darlithydd, rydych yn gyfrifol am y canlynol mewn perthynas ag ymgysylltu â myfyrwyr: 
· Cadw cofnodion presenoldeb rheolaidd a chywir yn ôl gofynion y Brifysgol. 
· Nodi myfyrwyr nad ydynt yn ymgysylltu neu’n dechrau peidio ag ymgysylltu’n briodol gyda’r modwl a dechau’r camau priodol yn unol â Pholisi’r Brifysgol.
Ceir canllawiau ar sut i gofnodi presenoldeb myfyrwyr mewn dosbarthiadau yma:  Celcat - Marcio cofrestr
Os nad ydych yn gallu cyrchu Celcat PCYDDS, cysylltwch â’r Ddesg Wasanaeth TG.
Cyfathrebu â staff 
Dylech ymateb i e-byst cyn gynted â phosibl yn ystod eich oriau/diwrnodau gwaith. Gofynnwch i’ch Rheolwr Rhaglen os oes gan y ddisgyblaeth brotocol ymateb i e-byst penodol; os oes, rhaid i chi ddilyn y protocol ymateb. 
Rhaid pennu ymatebion awtomatig tu allan i’r amseroedd hyn, gan nodi’n glir pryd fydd yr argaeledd nesaf. Rhaid i lofnodion e-byst gynnwys oriau gwaith ac enwau cyswllt amgen (e.e. Rheolwr Rhaglen).
Sicrhewch eich bod yn defnyddio eich e-bost prifysgol i gyfathrebu gyda myfyrwyr.
Templedi gyda brand
Gallwch ddod o hyd i dempledi PCYDDS ar gyfer llofnodion e-bost o dan Templedi wedi'u Brandio ar SharePoint.
Pwysig!
Cofiwch, os ydych chi’n gweithio yng Nghymru, ar gampws yng Nghymru neu mewn rhaglen sydd wedi’i lleoli yng Nghymru, mae angen i chi ddarparu’r wybodaeth hon yn Gymraeg a Saesneg.
Cewch ragor o wybodaeth ynglŷn â’r gyfraith yng Nghymru, a Pholisi Gymraeg y Brifysgol ar dudalen Fewnrwyd y Gymraeg PCYDDS.
Os bydd arnoch chi angen cyfieithu gwybodaeth o Saesneg i’r Gymraeg, dylech ddefnyddio Uned Gyfieithu PCYDDS: cyfieithu@uwtsd.ac.uk


Asesu
Yn yr adran hon, cewch wybodaeth ynglŷn ag asesu yn ôl polisïau PCYDDS. 
Gosod asesiadau
Os oes raid i chi osod asesiadau ar gyfer y modwl rydych yn ei addysgu, rhaid i chi wneud y canlynol: 
1. Dilyn gofynion asesu’r disgrifydd modwl yn ofalus. Ni chewch wyro oddi wrth yr hyn a nodir yn y disgrifydd modwl. Bydd eich rheolwr rhaglen yn gallu rhoi copi o’r disgrifydd modwl i chi. 
2. Cwblhewch y ffurflen(ni) GA36 priodol (Templed Manyleb Asesu). Bydd eich rheolwr rhaglen yn rhoi cyfarwyddiadau i chi ar sut, ble a phryd mae angen i chi gadw’r ffurflenni hyn. Gallwch ddod o hyd i ffurflenni GA63 yn adran atodiadau a ffurflenni’r Llawlyfr Ansawdd Academaidd. Mewn rhai athrofeydd, efallai bydd angen i chi gwblhau’r ffurflen GA34 perthnasol (Cymeradwyo Asesu Modwl). Gofynnwch eich Rheolwr Rhaglen. Gallwch ddod o hyd i ffurflenni GA34 yn adran atodiadau a ffurflenni’r Llawlyfr Ansawdd Academaidd.
3. Os ydy’r cymedrolwr neu arholwr allanol yn galw am newidiadau i’r asesiadau y byddwch yn eu gosod, rhaid i chi wneud y newidiadau a diweddaru’r ffurflen(ni) GA36 perthnasol.
Pwysig!
Os ydy’r asesiadau ar gyfer y flwyddyn academaidd (neu fersiwn y modwl) wedi’u gosod yn barod, mae angen i chi ddilyn y wybodaeth yn y ffurflen(ni) GA36 heb ei newid.  
Gwybodaeth i fyfyrwyr 
Ceir Meini Prawf Asesu PCYDDS yn Atodiad GA35 y Llawlyfr Ansawdd Academaidd.
Os ydych chi’n arweinydd modwl, mae disgwyl i chi roi’r wybodaeth a ganlyn i fyfyrwyr ynglŷn â’r asesiad: 
1. Disgrifiad o’r modwl.
2. Y ffurflen(ni) GA36 cyflawn a chymeradwy.
3. Esboniad i'r meini prawf marcio a sut maent yn perthyn i’r set asesiad(au).
4. Yr holl ddisgwyliadau sydd gennych mewn perthynas ag asesu.
5. Y rheoliadau ar waith sydd dros yr uchafswm geiriau (LlAA 7.7 PCYDDS).
6. Lle caiff gwaith grŵp ei asesu, rhaid darparu’r dull a fydd yn cael ei ddefnyddio i glustnodi marciau.
Pwysig!
Cofiwch nad yw PCYDDS yn caniatáu i diwtoriaid, darlithwyr neu arweinwyr modwl roi estyniadau ar gyfer aseiniadau i fyfyrwyr unigol. Gallwch ddysgu am Amgylchiadau Esgusodol yn y polisi Amgylchiadau Lliniarol ar dudalen we’r Llawlyfr Ansawdd Academaidd.
Marcio cyflwyniad
· IICL yn unig: Mae angen i chi gysylltu â’r Tîm Asesu i gadarnhau bod y marcio wedi’i gwblhau a bod y marciau ar gael ar Moodle.
· IEH, IMH, WISA: Mae angen cyflwyno’r holl farciau erbyn y dyddiadau cyflwyno a nodwyd gan y Gofrestrfa. Bydd eich Rheolwr Rhaglen yn gallu rhoi’r wybodaeth honno i chi, a rhoi cyfarwyddyd i chi ynglŷn â sut y dylech gyflwyno eich marciau.
Fel arfer caiff marciau eu cyflwyno trwy MyTSD.
· Ar MyTSD, cliciwch y tab ‘Marks Entry’.
· Cyn ceisio mewnbynnu marciau, darllenwch a dilynwch y cyfarwyddiadau yn y Ddogfen Hyfforddi i Staff ar Fewnbynnu Marciau ar y We, ar MyTSD.
Os na allwch gyrchu MyTSD, siaradwch gyda’ch Rheolwr Rhaglen. Mewn rhai disgyblaethau, efallai bydd rhaid i chi gyflwyno eich marciau mewn gwahanol ffordd. 
Amgylchiadau esgusodol
Mae’n gyffredin i fyfyrwyr ddarganfod nad ydynt yn gallu cwblhau neu gyflwyno asesiad. Mae PCYDDS yn ystyried yr achosion hyn yn ei pholisi Amgylchiadau Lliniarol, o dan Amgylchiadau Esgusodol.
Canllaw cyflym i amgylchiadau esgusodol
·  “Amgylchiadau Esgusodol” – cyfeiria hyn at afiechyd llethol yn ystod y cyfnod asesu, profedigaeth perthynas neu gyfaill agos yn ystod y cyfnod asesu, neu brofiad dwys tebyg neu anhawster sydd y tu hwnt i reolaeth y myfyriwr. 
· Gall myfyriwr sy’n tybio bod amgylchiadau esgusodol wedi amharu ar ei berfformiad neu’i allu ef/hi i gwblhau asesiad wneud cais i’r Brifysgol i gydnabod yr amgylchiadau hynny. Bernir ynghylch ceisiadau sy’n ymwneud ag amgylchiadau esgusodol ar sail meini prawf clir a thryloyw.
· Dylai pob cais am amgylchiadau esgusodol gael ei gyflwyno i’r swyddfa briodol gan y myfyriwr cyn gynted â phosibl a rhaid ei dderbyn ddim mwy na 21 diwrnod ar ôl dyddiad cyflwyno gwreiddiol asesiad neu ddyddiad arfaethedig arholiad.
· Rhaid gwneud pob cais gan ddefnyddio’r Ffurflen Amgylchiadau Esgusodol briodol, sydd ar gael drwy MyTSD.
Pwysig!
Ni chaniateir i chi roi estyniad na derbyn Ceisiadau Amgylchiadau Esgusodol. Rhaid gwneud pob cais drwy ddilyn gweithdrefn PCYDDS.
Camymddwyn academaidd 
Disgwylir i chi atgoffa eich myfyrwyr am integredd a chamymddwyn academaidd ar ddechrau’r modwl, ac ar adegau priodol yn ystod y modwl. Cewch adnoddau ynglŷn ag integredd academaidd, gan gynnwys canllaw fideo cyflym, yma: Swyddfa Academaidd - Camymddwyn Academaidd​

Mae Gwasanaethau Myfyrwyr yn cynnig Cymorth Sgiliau Astudio i bob myfyriwr, sy’n cynnwys cymorth ar gyfer integredd academaidd. Gallwch ddysgu rhagor yma: Cymorth dysgu.
Diffiniad “Camymddwyn Academaidd” yn ôl PCYDDS yw unrhyw weithred gan fyfyriwr sy’n rhoi neu a allai roi mantais annheg mewn arholiad neu asesiad, neu a allai gynorthwyo rhywun arall i gael mantais annheg, neu unrhyw weithgarwch sy’n debygol o danseilio’r integredd sy’n hanfodol i ysgolheictod ac ymchwil.
Gall hyn gynnwys:
· Llên-ladrad: Cyflwyno gwaith neu syniadau rhywun arall fel gwaith y myfyriwr ei hun, gan gynnwys defnyddio gwaith awdur arall, a defnyddio meddalwedd aralleirio awtomatig.
· Hunan lên-ladrad: Cyflwyno gwaith mae’r myfyriwr wedi’i gyflwyno yn barod ar gyfer asesiad arall pan na chaniateir hyn.
· Cyd-dwyllo: Gweithio gyda rhywun arall ar asesiad y bwriedir iddo fod yn waith y myfyriwr ei hun ac sy’n arwain at gyflwyno gwaith sy’n sylweddol wahanol i’r hyn a ysgrifenasant yn wreiddiol.
· Ffugio gwybodaeth: Ffugio data, tystiolaeth neu ganlyniadau arbrofol.
· Awduraeth ffug: Lle bydd rhywun yn cwblhau gwaith ar gyfer myfyriwr sydd yn ei dro’n ei gyflwyno fel ei waith ef ei hun, gan gynnwys defnyddio gwasanaeth ysgrifennu traethawd neu brynu gwaith ar-lein, cynhyrchu gwaith ar gyfer myfyriwr arall, trefnu bod rhywun arall yn dynwared myfyrwyr mewn perthynas ag asesiad, dynwared myfyrwyr arall mewn perthynas ag asesiad, defnyddio gwasanaeth rhannu ffeiliau i gyrchu a defnyddio gwaith pobl eraill, defnyddio AI i gynhyrchu deunydd i’w gyflwyno lle na chaniateir hyn, cyflwyno gwaith myfyriwr neu unigolyn arall.
· Twyllo: Mae twyllo mewn arholiadau (neu asesiad ffurfiol arall), yn cynnwys bod â deunydd neu dechnoleg anawdurdodedig yn ystod arholiad, a cheisio cael mynediad at ddeunyddiau asesu nas gwelir ymlaen llaw cyn arholiad.
· Torri polisïau ymchwil a moeseg: Er enghraifft, cynnal ymchwil heb ganiatâd priodol.
· Caniatáu llên-ladrad: Gwneud gwaith aseiniad, gan gynnwys hen waith aseiniad, ar gael i eraill  
Pan fo Tiwtor Modwl yn amau camymddwyn academaidd mewn achosion heblaw arholiad - er enghraifft mewn perthynas â gwaith cwrs, traethodau hir neu draethodau ymchwil a asesir - bydd y Tiwtor yn ceisio cofnodi’r dystiolaeth o gamymddwyn academaidd mor drylwyr â phosibl. Bydd y Tiwtor Modwl yn llenwi’r Ffurflen Ymchwilio i Gamymddwyn Academaidd ac yn ei chyflwyno i’r Cydlynydd Camymddwyn Academaidd cyn gynted ag sy’n bosibl er mwyn ymchwilio ymhellach, ynghyd â chopi o’r holl dystiolaeth berthnasol. 
Mae’r Ffurflen Ymchwilio Camymddwyn Academaidd (SC05) ar gael yn y Llawlyfr Ansawdd Academaidd.
Marcio a chymedroli
Ceir y rheoliadau sy’n berthnasol i farcio a chymedroli ym Mhennod 7 y Llawlyfr Ansawdd Academaidd. Isod, ceir crynodeb o reoliadau, ond sicrhewch eich bod yn ymgynghori â’r rheoliadau’n llawn.
Hanfodion marcio
· Rhaid mynegi marciau ar gyfer tasgau asesu unigol sy’n cyfrannu at ddyfarniad fel canran (rhif llawn). Felly, 71%, nid A, neu 70.8%, neu P.
· Dyfernir marciau i fyfyrwyr yn unigol ni waeth beth yw natur y dasg asesu. Felly, hyd yn oed mewn asesiadau grŵp, rhaid i bob myfyriwr dderbyn marc unigol.
· Mae marciau’n amodol tan iddynt gael eu cadarnhau gan Fwrdd Arholi. Felly, ystyrir bod yr holl farciau a roddwch i fyfyrwyr yn amodol nes i’r Bwrdd Arholi perthnasol eu cadarnhau.
· Dim ond ar gyfer arholiadau ysgrifenedig ffurfiol mae marcio dienw yn orfodol.
· Rhaid cwblhau’r marcio o fewn 20 diwrnod gwaith tymor clir ar ôl cyflwyno aseiniad.
· Rhaid i'r dull marcio ddilyn y Meini Prawf Marcio Lefel priodol yn ôl Atodiad GA35 y Llawlyfr Ansawdd Academaidd.
·  Caiff gwaith dros yr uchafswm geiriau ei gosbi:
· Hyd at 10% dros yr uchafswm geiriau – Ni thynnir unrhyw farciau o’r marc terfynol  
· Rhwng 10% a 25% dros yr uchafswm geiriau – Tynnu 5 marc o’r marc terfynol, neu leihau’r marc i’r marc wedi’i gapio, pa bynnag gosb yw’r lleiaf. 
· Rhwng 25% a 50% dros yr uchafswm geiriau – Tynnu 10 marc o’r marc terfynol, neu leihau’r marc i’r marc wedi’i gapio, pa bynnag gosb yw’r lleiaf. 
· 50% neu fwy dros yr uchafswm geiriau – Marc uchaf y marc wedi’i gapio.
Hanfodion adborth
· Rhaid darparu adborth ar gyfer pob darn o waith israddedig ac ôl-raddedig a addysgir o fewn 20 diwrnod gwaith tymor clir ar ôl cyflwyno’r aseiniad. 
· Efallai bydd gan eich athrofa neu ddisgyblaeth linellau amser byrrach; gofynnwch eich Rheolwr Rhaglen. 
· Rhaid i staff ofyn am ganiatâd y Cyfarwyddwr Academaidd os ydynt yn marcio, ac ni ellir cwblhau adborth o fewn y gyfradd amser hon a rhaid hysbysu myfyrwyr yn unol â hynny. 
· Rhaid paratoi adroddiadau adborth ysgrifenedig ffurfiol ar gyfer pob darn o waith sy’n cael ei asesu ac sy’n cyfrannu i asesiad ffurfiol o berfformiad myfyriwr unigol. 
· Rhaid i adborth fod yn ddatblygol, a rhaid ei gyfleu’n glir, yn onest ac yn bwyllog. 
Hanfodion cymedroli
· Rhaid i bob asesiad sy’n cyfrannu at ddyfarniad terfynol/dosbarth gradd gael ei gymedroli. 
· Gofynnwch eich rheolwr rhaglen am y broses gymedroli benodol y dylid ei dilyn ar gyfer y modwl/modylau rydych yn ei addysgu. 
· Os bydd y broses gymedroli’n nodi pryderon ynglŷn â’r gwaith marcio mewn un categori neu fwy, rhaid adolygu’r holl waith yn y categori a nodwyd a rhaid datrys unrhyw wahaniaethau trwy drafod a negodi.
Mesurau cydadferol ac asesiadau amgen
Ceir y rheoliadau perthnasol ym Mholisi Amgylchiadau Lliniarol PCYDDS, o dan Bennod 12 y Llawlyfr Ansawdd Academaidd.
Mae’r rheoliadau hyn yn berthnasol i fyfyrwyr â namau hir dymor. Bydd myfyrwyr â namau hir dymor yn derbyn Datganiad o Fesurau Cydadferol, y cytunwyd arnynt rhwng y Cymorth Dysgu (yn uned Gwasanaethau Myfyrwyr PCYDDS) a’r ddisgyblaeth academaidd berthnasol.  
I rai myfyrwyr, bydd Mesurau Cydadferol yn galw am asesiadau amgen a/neu fesurau penodol mewn perthynas ag asesiadau. Er enghraifft:
· gwahaniaethu dyddiadau cyflwyno ar gyfer asesiadau 
· aildrefnu dyddiadau cyflwyno asesiad 
· dulliau amgen o asesu
Pwysig!
Ni chewch chi, yn ddarlithydd neu’n diwtor, roi dyddiadau cyflwyno wedi’u gwahaniaethu neu aildrefnu i fyfyrwyr unigol. Cewch neges i ddweud bod myfyrwyr wedi cael dyddiad cyflwyno wedi'i wahaniaethu neu wedi’i aildrefnu.  
Yn achos asesiadau amgen, siaradwch gyda’ch Rheolwr Rhaglen ynglŷn â’r hyn sydd ei angen ar fyfyrwyr yn eich modwl/modylau. 

Elfennau ymarferol
Taflenni Amser
IEH, IMH, WISA
Os cewch chi eich talu drwy daflen amser, bydd eich rheolwr llinell yn rhoi copi (electronig neu bapur) i chi o’r daflen amser y bydd angen i chi ei llenwi. 
Yna, bydd angen i chi ddychwelyd y daflen amser wedi’i llenwi i’ch rheolwr llinell er mwyn ei llofnodi. Dim ond ar ôl gwneud hyn y gellir ei chyflwyno i’r adran gyllid; eich rheolwr llinell sy’n gwneud hyn fel arfer. 
Siaradwch gyda’ch rheolwr llinell ynglŷn â’r llinell amser ar gyfer cyflwyno eich taflen(ni) amser. 
Ar wahân i fis Rhagfyr, mae Diwrnod Cyflog yn disgyn ar ddiwrnod gwaith olaf y mis, gan gymryd gwyliau banc a phenwythnosau i ystyriaeth.
IICL
Anfonir y wybodaeth bob mis mewn e-bost, gyda chyfarwyddiadau ar yr hyn i’w wneud a phryd/ble i ddychwelyd eu ffurflen.
Os nad ydych yn sicr, cysylltwch â’ch Rheolwr Rhaglen.
Cerdyn mynediad ac allweddi
Er mwyn cael mynediad i Adeiladau’r Brifysgol, fel arfer bydd rhaid i chi ddefnyddio cerdyn mynediad (neu staff) a/neu allwedd. Mae’r un peth yn wir am swyddfeydd, gan gynnwys mannau desgiau poeth.
Bydd eich rheolwr llinell yn rhoi gwybodaeth benodol i chi am ofynion mynediad yr adeilad(au) rydych yn gweithio ynddo(ynddynt), ac yn gwneud trefniadau i chi gael yr allweddi a/neu gardiau sydd eu hangen.
Iechyd a Diogelwch
Disgwylir i chi ddilyn cyngor a pholisïau iechyd a diogelwch y brifysgol.
Mae’r rhain ar gael ar y tudalennau Mewnrwyd Iechyd a Diogelwch.
Yn benodol, nodwch:
· Adrodd ar/Ymchwilio i Ddamweiniau a Digwyddiadau
· Diogelwch Tân
· Offer Sgrin Arddangos (DSE) 
· Cynlluniau Personol Gadael mewn Argyfwng (PEEP)
Os na allwch gael mynediad i’r wybodaeth hon, siaradwch gyda’ch rheolwr llinell.
Gweithio’r tu allan i oriau
Os byddwch chi’n gweithio tu allan i oriau gwaith arferol, ystyriwch yn ofalus ofynion polisi gweithio ar eich pen eich hun PCYDDS.
Gofynnwch eich rheolwr llinell a’ch cydweithwyr derbynfa/diogelwch perthnasol ar eich campws os oes raid i chi adael yr adeilad ar adegau penodol.
Diogelwch y campws
Gwnewch yn siŵr eich bod yn gyfarwydd â threfniadau a mannau diogelwch y campws. Ffeindiwch allan a lle mae’r dderbynfa a swyddfeydd y porthorion/diogelwch (os yn berthnasol).
Defnydd priodol o gyfryngau cymdeithasol
Caiff y defnydd o gyfryngau cymdeithasol ei lywodraethu gan bolisi Cyfryngau Cymdeithasol PCYDDS. Mae hwn ar gael o dan Bolisïau AD ar y Fewnrwyd.
Mae’r polisi’n berthnasol i’r holl staff ac i’r holl gyfathrebu proffesiynol sy’n cynrychioli’r Brifysgol yn uniongyrchol a/neu yn anuniongyrchol. Dulliau cyfathrebu proffesiynol yw’r rheiny a wneir trwy sianeli swyddogol; a roddir ar gyfrif Prifysgol; gan ddefnyddio enw’r Brifysgol. Mae negeseuon a anfonir trwy gyfrif preifat ar gyfryngau cymdeithasol, megis Facebook neu Twitter yn enghreifftiau o gyfathrebu personol. Ym mhob achos, os yw’r Brifysgol wedi’i nodi’n glir wrth ddefnyddio cyfrif preifat, mae’n rhaid ei gwneud yn glir nad yw’r aelod o’r staff yn cyfathrebu ar ran y Brifysgol.
Yn benodol, dylid nodi’r canlynol:
· Byddwch yn dryloyw Bydd pobl yn gweld eich gonestrwydd – neu anonestrwydd – yn gyflym yn yr amgylchedd cyfryngau cymdeithasol. Os ydych chi’n blogio am eich gwaith yn PCYDDS, defnyddiwch eich enw go iawn, nodwch eich bod yn gweithio i’r Brifysgol, a byddwch yn glir am eich rôl.
· Byddwch yn ddoeth.  Gwnewch yn siŵr nad yw eich ymdrechion i fod yn dryloyw yn groes i ganllawiau PCYDDS ar breifatrwydd a chyfrinachedd a’i chanllawiau cyfreithiol ar gyfer cyfathrebu allanol.
· Ysgrifennwch am yr hyn rydych chi’n ei wybod.  Gwnewch yn siŵr eich bod yn ysgrifennu/postio am eich meysydd arbenigedd, yn enwedig os ydynt yn ymwneud â PCYDDS.
· Byddwch yn barchus. Cofiwch barchu’r cyfreithiau ynghylch brand, nod masnach, hawlfraint, defnydd teg, cyfrinachedd, cystadleuaeth a datgelu ariannol. 
· Mae argraff yn bopeth. Ar rwydweithiau cymdeithasol ar-lein, yn aml mae’r llinellau rhwng y cyhoeddus a'r preifat, y personol a'r proffesiynol wedi’u cymylu. Wrth nodi eich bod yn un o gyflogeion PCYDDS, rydych yn creu argraff am eich arbenigedd ac ynghylch y Brifysgol yng ngolwg myfyrwyr, staff, a’r cyhoedd. Gwnewch yn siŵr fod pob darn o gynnwys sy’n gysylltiedig â chi yn gyson â’ch gwaith a gwerthoedd a safonau proffesiynol PCYDDS.
· Eich cyfrifoldebau. Yn y pendraw, eich cyfrifoldeb chi yw’r hyn y byddwch yn ei ysgrifennu. Pan fyddwch yn ymwneud â’r cyfryngau cymdeithasol, cymerwch hynny o ddifri a'i wneud â pharch.
· Byddwch yn arweinydd.  Mae’r ffin rhwng dadl iach ac ymateb treisgar yn gallu bod yn denau. Peidiwch â dilorni ein cystadleuwyr na PCYDDS. Ceisiwch eirio’r hyn rydych yn ei ysgrifennu mewn ffordd sy’n gwahodd gwahanol safbwyntiau heb wylltio pobl eraill.
· A wnaethoch chi gamsyniad?  Os gwnaethoch chi gamsyniad, cyfaddefwch hynny. Cwympwch ar eich bai ac ewch ati'n gyflym i'w gywiro.
· Peidiwch â defnyddio brand PCYDDS i gymeradwyo neu hyrwyddo unrhyw gynnyrch, farn, grefydd neu gredo debyg, nac achos na phlaid a/neu ymgeisydd gwleidyddol.

